Document ID: 32011R0302

РЕГЛАМЕНТ ЗА ИЗПЪЛНЕНИЕ (ЕС) № 302/2011 НА КОМИСИЯТА
от 28 март 2011 година
за откриване на извънредна тарифна квота за внос на определени количества захар за пазарната 2010/2011 година
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 187 във връзка с член 4 от него,
като има предвид, че:
(1)
Цените на захарта на световния пазар остават високи от началото на пазарната 2010/2011 година. Прогнозите за световните пазарни цени на борсата за фючърсни сделки със захар в Ню Йорк за месеците май, юли и октомври 2011 г. показват също така, че цената на световния пазар ще се задържи на настоящото си високо ниво.
(2)
Отрицателната разлика между наличността и използването на захар на пазара на Съюза през последните две пазарни години се оценява на 1 милион тона. В резултат на това се наблюдава най-ниското ниво на крайна наличност от прилагането на реформата в сектора на захарта през 2006 г. досега. Всеки допълнителен недостиг на внос заплашва да наруши наличните доставки на захарния пазар на Европейския съюз и да увеличи вътрешната пазарна цена на захарта в ЕС. За да се ограничи отрицателната разлика между наличност и използване на захарта на пазара на Съюза през пазарната 2010/2011 година, е необходимо пълното оползотворяване на съществуващите вносни потоци: тарифните квоти за внос и вноса в размер на 1,95 милиона тона в резултат на търговски договорености по Споразуменията за икономическо партньорство (СИП) / „Всичко освен оръжие“ (ВОО).
(3)
Вносът по СИП/ВОО, регистриран през пазарната 2009/2010 година, беше обаче 1,5 милиона тона. Съдейки по настоящата ситуация на световните пазари, малко вероятно е това количество да нарасне в краткосрочен план. Това неизбежно ще доведе до допълнителен недостиг в снабдяването на пазара на ЕС. Ситуацията е предизвикана от високите цени на захарта на световните пазари и затова е необходимо да се суспендира вносното мито за определени количества захар.
(4)
С Регламент (ЕО) № 891/2009 на Комисията от 25 септември 2009 г. за откриване и управление на някои тарифни квоти на Общността в сектора на захарта (2) се определя начинът на управление на тарифните квоти за внос на захарни продукти в съответствие с член 187 от Регламент (ЕО) № 1234/2007 с пореден номер 09.4380 (захар от извънреден внос). В съответствие с член 11 от Регламент (ЕО) № 891/2009 обаче количествата на продуктите, за които вносните мита се суспендират, следва да бъдат определени с отделен правен акт.
(5)
Извънредното количество захар, което може да бъде внесено при нулево мито през пазарната 2011-2012 г., трябва да бъде съответно определено.
(6)
За да се избегне търговията с вносни лицензии, правата, произтичащи от тези лицензии, следва да не са прехвърляеми.
(7)
Нужно е да се учреди достатъчно високо обезпечение за внос, за да се гарантира пълно оползотворяване на издадените лицензии за внос при сегашните нестабилни цени на захарта на световния пазар.
(8)
Управителният комитет за общата организация на селскостопанските пазари не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Вносните мита за захар с код по КН 1701 и пореден номер 09.4380 за количества от 300 000 тона се суспендират от 1 април 2011 г. до 30 септември 2011 г.
За управлението на квотата, посочена в първата алинея, се прилага Регламент (ЕО) № 891/2009.
Член 2
Чрез дерогация от член 8, параграф 1 от Регламент (ЕО) № 376/2008 на Комисията (3) правата, произтичащи от лицензията за внос, не са прехвърляеми.
Член 3
Чрез дерогация от член 7, параграф 2 от Регламент (ЕО) № 891/2009 размерът на обезпечението за внос е 150 EUR на тон.
Член 4
Настоящият регламент влиза в сила на третия ден след публикуването му в Официален вестник на Европейския съюз.
Той се прилага от 1 април 2011 г.
Срокът му на действие изтича на 30 септември 2011 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 март 2011 година.

Labels: 3
15
17